Du bærer et stort medansvar i forhold til politikerlede og demokrati, når du blander dig i debatten, i de kommende uger.

Vi er fan af den gode tone – hva’ fa’n er du? På TV2 Nord er vi klar til valgkampen. Vi har et hav af debatter, vælgermøder og intensiv dækning planlagt 24/7 frem til valgdagen og dagen efter valget. Vi har også planlagt, at du som borger og vælger kan komme til orde. Blandt andet i vores livedebatter, som du kan følge online, og hvor du kan kommentere og stille spørgsmål direkte til politikerne. Dagligt er du også mere end velkommen i kommentarspor på vores Facebook-side og så videre. Det lyder jo meget godt, men det kommer med en regning: Det forpligter! Vi holder øje med dig! Vi kommer til at insistere på en ordentlig tone i debatten på alle de platforme, vi er tilstede på. Vi har et effektivt overvågningsværktøj, der gør, at vi døgnet rundt kan følge alle kommentarer og reaktioner på indhold fra os, og vi kommer til at insistere på den gode tone, når vi ser noget, der går over grænserne. Vi kommer også til at slette kommentarer, der går over grænsen, og vi kommer i yderste konsekvens til at blokere mennesker, der gentagne gange træder over grænserne. Hvor de går, kommer vi tilbage til. Vi værdsætter livlig debat For først er det vigtigt at fastslå, at vi håber på en fantastisk livlig og god demokratisk debat under valgkampen. Folk, der lytter til hinanden og måske bliver klogere. Generel udveksling af politiske synspunkter. Altsammen er det fundamentale søjler i et demokrati. Det er almindelig respekt for andre og deres synspunkter også. Fordi andre mener noget andet, end vi selv gør, betyder det ikke, at de er dårlige mennesker eller idioter. De mener bare noget andet. Fordi politikere står for noget andet, end vi selv gør, betyder det ikke, at de er dårlige mennesker, som man har ret til at træde på, lave nedværdigende opslag om, true eller noget, der bare ligner. De mener bare noget andet, og det er deres demokratiske ret. Du har et medansvar for demokratiet I sidste ende har vi allesammen et kæmpe medansvar for, at vi fortsat kan have et godt og velfungerende demokrati. Vi har et medansvar for, at den politiske debat er en ligeværdig dialog og ikke en anledning til at udskamme og træde på andre. Vi har et medansvar i forhold til politikerlede. Politikerne bidrager uden tvivl også nogle gange selv til festen, men vi skal bare være meget bevidste om, at hver gang vi udskammer, nedværdiger og verbalt overfuser politikere, så sår vi nogle frø i et ukrudtsbed, hvor politikerleden i sidste ende kommer til at stå i fuldt flor. Vi graver grøfter mellem dem og os, og vi underminerer sammenhængskraften i det lille demokratiske land, Danmark. Ytringsfrihed forpligter Ja, vi har ytringsfrihed i Danmark. Men ytringsfrihed er noget helt andet end en ret til at overfalde andre på sociale medier. Det er noget helt andet end at udskamme andre, træde på andre, overfuse andre og udstille dem som idioter – alene fordi de har en anden politisk overbevisning. Med ytringsfriheden følger også en pligt: Pligten til at tænke sig om. Pligten til at huske, at der i den anden ende af den politiske debat faktisk er nogle mennesker af kød og blod. Ja, selv politikere er faktisk mennesker af kød og blod. Pligten til at huske, at de andre ikke nødvendigvis er satans yngel eller står i ledtog med Kim Jong-Un. De mener bare noget andet. Hvor går grænsen? Grænsen i debatten på TV2 Nord går naturligvis ved ytringer, der er ulovlige eller opfordrer og opildner til noget, der er ulovligt. Grænsen går ved ytringer, der er i strid med reglerne om diskrimination på grund af køn, race, religion, seksualitet, politisk observans med mere. Grænsen går ved hadefulde ytringer Grænsen går ved personlige fornærmelser, som i øvrigt intet har med emnet at gøre Og så går den i øvrigt, hvor TV2 Nord synes, den skal gå i alle andre tilfælde. For vi vil fred her til lands. Vi vil ikke have tastaturkrig, og vi vil ikke lægge platforme til den slags. Vi er fan af den gode tone – hva’ fa’n er du? Hjælp os med at passe på demokratiet og rigtig god valgkamp!